
Unum ovile et unus pastor. 
Unu ŝafejo kaj unu paŝtanto. 
(JOH., X, 16 


ESPERO KATOLIKA 


INTERNACIA MONATA GAZETO, OFICIALA ORGANO del. K.U.E. 


Kiel praktike plenumi la Dezirespri- 
mojn balotitajn en „NIA DUA”? 


Nia Redaktoro, en sia iniciatplena artikolo en la Okto- 
bra numero de E. K. p. 214, prave rimarkigas: „la plej 
brilaj kaj sukcesaj kongresoj estus tute senfruktaj, se iliaj 
konkludoj kaj decidoj daŭrus esti nur paperaj . . . .” 

Do, post la kongreso; ni ne sidiĝu kontentaj, sed „ni 
iru la vojon montritan”. 

Efektive, mi ĉeestis multajn kongresojn, (eĉ esperantistajn) 
sed, mi devas konfesi, ke, krom la plezuro interrilati kun 
samideanoj, kaj disvastigi, per la raportoj en la presaro 
la celon de niaj movadoj, la plimulto de tiuj kongresoj ne 
naskis praktikajn planojn por plenumi la multajn tre ŝat- 
indajn deziresprimojn, unuanime kaj entuziasme balotitajn 
de la kongresanoj. Ne tia estu la efiko de niaj kongresoj! 

Por malhelpi tian malfeliĉaĵon, la organiza Komitato 
de „Nia Dua” havigis, dank” al la afableco de S-ro Prof-ro 
ERNEST POMPE, el la Teologia Seminario „Beekvliet”, ler- 
tan latinan tradukon de la Deziresprimoj, balotitaj post ĉiu 
el la 6 Laborkunsidoj de la kongreso. Tiujn Deziresprimojn, 

latine kaj esperante verkitajn, la komitato sendis unue al 
Nia Sankta Patro, Lia Papa Moŝto Pio X-a. Due al multaj 
Episkopoj, Ĉefepiskopoj, Kardinaloj kaj aliaj Prelatoj. Trie, 
al kelkaj eminentuloj, ne pastroj. Ni jam ricevis tre ŝatin- 
dajn aprobojn de kelkaj membroj de la Episkoparo. 

Inter tiuj aproboj ni multe ŝatas la belan kaj kuraĝigan 
leteron senditan de Lia Eminenta Moŝto, la Kardinalo 
MERCIER, Ĉefepiskopo de Meĥleno en Belgujo, tial ke tiu 
mondfama Prelato ne nur donis al niaj Deziresprimoj ple- 
nan aprobon, sed li komisiis al sia Help-episkopo kaj Vi- 
kario ĝenerala, Monsinjoro DE WACHTER, sciigi al mi, 
kiel Prezidanto de I. K. U. E., ke li estas preta zorge 
ekzameni la demandon, kiamaniere oni povus en Belgujo 
doni al tiuj deziresprimoj praktikan efikon. 

Ni substrekas tiujn lastajn vortojn, ĉar jen' precize tiO, 
kion ni deziras havigi, ne nur en unu eparĥio, aŭ unu 
lando, sed ĉie en la tuta katolikaro. Sed tiu „praktika 
efiko”, donota al niaj Deziresprimoj estos nur ebla per la 
altprotektado kaj agado de la Episkoparo. La tuta forto 
de nia Esperanta Katolika Movado fondiĝas en nia abso- 
luta kaj humila submetiĝo, ĉiel kaj en ĉio, al la aŭtoritato 
de la S-ta Seĝo, kaj de la Episkoparo. Kun S-ta Ignacio, 
la disciplo de la Apostolo S-ta Johano, ni laŭte ekkrias: 
„Nenion faru sen la Episkopo” kaj kun S-ta Hieronimo: 
„Se iu estas unuiĝinta al la Seĝo de Petro, mi konsentas 
kun li”. „Si quis Cathedrae Petri jungitur, meus est.” Do 
ni devas deziri, kaj penadi por havigi, de multaj Episko- 
poj similan promeson pri efika kunlaborado. Se ĉiu Epis- 
kopo bonvolus sekvi la progreseman decidon de Kardinalo 
MERCIER, niaj katolikaj kongresoj estus truktoplenaj por 
la tuta Eklezio. Rimarku, malpli katolikaj kongresoj pri- 
traktos tiom da diversaj temoj, kiom niaj esperantistaj 
kongresoj. En la Hago dum „Nia Dua” ni pritraktis kaj 
formis praktikajn konkludojn pri: La reunuiĝo de la Kris- 
tanaro, la protektado de la junulinoj, la defendado de la 
S-ta Eklezio kontraŭ malvera doktrino kaj kalumnioj, la 
helpo al la blinduloj, la Pacifismo, kaj la helpo al elmi- 
gruloj per Esperanto. 

Sed, se ni volas eltiri el tiuj ses kunvenoj la maksi- 
mumon. da profito, ni devos tuj klopodi, ĉie en la mondo, 
por plenumi la deziresprimojn balotitajn post ĉiu el ili. 

Lia Eminenta Kardinala Moŝto MERCIER promesis al ni 
helpi nin en Belgujo, multaj aliaj Prelatoj, espereble, sekvos 
tian imitindan ekzemplon, sed unue ni, katolikaj esperan- 
tistoj, devas ĉion eble fari por faciligi la episkopan agadon. 

Estas nia devo, prezenti alla diversaj Episkopoj skemojn 
aŭ proponojn pri ĉiu punkto de niaj deziresprimoj kaj 
sugestii al niaj ekleziaj estroj rimedojn por doni al ili 
„praktikan efikon”. Al tiu laboro multaj gekatolikoj en 
diversaj landoj povas partopreni. 

Ni povas nur proponi; al niaj Sanktaj Patroj en la Episko- 
paro apartenos la rajto decidi pri niaj proponoj, ilin ak- 
cepti, ilin rifuzi, ilin ŝanĝi, k.t.p. Mi do, kiel Prezidanto ' 
de la I.K.U.E., admonas kaj petegas ĉiujn ge-katolikojn, 
kiuj opinias ke li aŭ ŝi povus utile proponi rimedon prakti- 
kan por plenumi iun ajn el niaj deziresprimoj, bonvolu 
skribi rekte al mi, klare kaj mallonge, klarigante siajn i- 
deojn. Mi proponas poste rezumi tiujn diversajn proponojn 
kaj peti la diverslandajn membrojn de I.K.U.E. traduki tiun 
artikolon en siaj naciaj lingvoj, por sendi al la katolikaj 
ĵurnaloj kaj al la lokaj Episkopoj. 

Mi permesas al mi doni la unuan ekzemplon de la speco 
da proponoj, kiujn mi deziras havigi. Ekzamenu ni la temon 
de la unua laborkunveno: „La reuniĝo de la Kristanaro”. 
La konkludo de la konsideroj estas la esprimo de la deziro, 
ke la tutmondaj katolikoj, sub la gvidado de la S-ta Seĝo 
kaj de la Episkoparo, klopodu per ĉiu rimedo al ili per- 
inesata de la Ekleziaj Aŭtoritatoj por kuraĝigi siajn karajn 
apartigitajn fratojn, kaj kunlaboru kun ili en tiu tre ŝatinda 
movado. Ni humile sugestias, ke en la Seminarioj oni in- 
struu la teologiajn studentojn pri la nuna movado favo- 
ra al unuiĝo, kiu ekzistas en la Anglikana kaj orientaj 
Eklezioj. Mi tre timas, ke la plej multaj Seminaristoj ekster 
Anglujo kaj eble Ameriko, preskaŭ tute nenion scias pri 
tio. Kiom da teologiaj studentoj havas klarajn ideojn pri la 
diversaj partioj en la Anglikana Eklezio, ekzemple pri la 

Societo de S-ta Tomo de Kanteburo ? Kiom el ili konas eĉ 
la nomon de Vladimir Solovjev, kiun kelkaj Katolikoj no- 
mas „la rusa NEWMAN”, kaj lian romaneman movadon en 
Rusujo ? Ĉu ne ankaŭ estus utilege, se ili lernus la diver- 
sajn punktojn, kiuj nuntempe apartigas la Kristanojn ? La 
malnovaj fakoj kaj nomoj ne plu sufiĉas. Se ni volas altiri 
al ni niajn apartigitajn gefratojn, ni devas almenaŭ pruvi 
al ili, ke ni havas veran scion pri iliaj doktrinoj. Ofte la 
plej bona rimedo estas nur bone klarigi al ili niajn dok- 
trinojn. Ofte ni konstatos, ke ili ne kontraŭstaras la orto- 
doksan katolikan doktrinon, sed ke nia longa disiĝo kaŭzis 
malbonan komprenon, ke ni ne plu donas la samon sencon 
al samaj vortoj. Do unua sugestio: instruo pli profunda 
pri la nuna teologia stato de niaj ne-katolikaj gefratoj. 

- Dua sugestio: Ĉu la diversaj teologiaj Revuoj ne povus 
pli ofte kaj pli praktike pritrakti tiujn demandojn; ĉu ni, 
kiuj per Esperanto havas tiom da interrilatoj internaciaj 
ne. povas kelktoje sendi al la teologiaj revuoj la rezulton 
de nia korespondado? Fine, ĉu ni ne povus inviti la pastr- 
aron, kaj per la pastraro la fidelulojn, sin interesi pri tiu 
nobla ideo: la unuiĝo de la tuta Kristanaro por plenumi 
la deziregon de la Sankta Koro de Jezu: ke ekzistu nur 
unu Safejo kaj unu Paŝtisto !? 

Tria sugestio estas: ĉie starigi inter la fervoraj Kristanoj 
societojn, tratarojn por konstanta propeto por la reunuiĝo 
de la Kristanaro. La Bona Dio permesis al mi akcepti en. 
la “S-ta Eklezio multajn konvertitojn el diversaj landoj. Mi 
ĉiam rimarkis,ke la vera kaŭzo de tiuj feliĉaj revenoj, ne 
estis la laboro de iu ajn pastro, sed la multnombraj preĝoj 
de Katolikaj geamikoj. Do laboru ni, sed precipe ni preĝu. 

Jen kelkaj sugestioj pri unu temo; nun mi invitas la ge- 
legantojn de E.-K., precipe la respektindajn Pastrojn ek- 
zameni la aliajn deziresprimojn kaj sugestii al ni rimedojn, 
kiujn ni kuraĝus submeti al la aprobo de niaj patroj en 
Kristo, la katolikaj Episkopoj. 

AUSTIN RICHARDSON. 

LA REUNUIĜA MOVADO EN LA ORIENTO. 


——— 


Estas kun granda ĝojo, ke ĉiu katoliko konsideras la 
progreson de Katolikismo en Eŭropo okcidenta, kaj en 
Nordameriko. 

Precipe la mirinda Katolikema movado en la Anglikana 
Eklezio, kiu havigas al ni tiom da konvertitoj, multaj el 
ili eminentuloj, tiel kiel la du mond-famaj Kardinaloj NEW- 
MAN kaj MANNING, plenigas je espero niajn korojn. La 
bela kaj konsolplena parolado de nia kara samideano, 
S-ro TOVEY, farita en la Hago dum „Nia Dua”, certigis 
al ni la fakton, ke eĉ en la mezo de la ŝtat-eklezio de 
Anglujo ekzistas, ne nur individuoj, kiuj firme kredas al 
la supereco de la S-ta Petra Seĝo „de jure divina”, sed 
ekzistas ankaŭ Societo, kies celo estas realigi la finan sub- 
metiĝon de sia Eklezio al Tiu, de Dio starigita, centro 
de Unueco. Jes, jen konsolplena fakto, sed la S-ta Romana 
Eklezio havas aliajn disigitajn infanojn al kiuj ŝi senĉese 
direktas sian patrinan rigardon: estas la multnombraj 
milionoj da gefiloj disigitaj de la S-ta Petra Seĝo per la 
skizmo de post pli ol miljaroj. Tiuj Kristanoj loĝas en 
Greklando, en Turkujo, en la Danubaj Provincoj, kaj precipe 
en la grandega Rusa Imperio. La origina kaŭzo de tiu 
bedaŭrinda skismo estis nur la ambicio de kelkaj estroj 
ekleziaj, sed precipe registaraj. La popolo, la simpla tidela 
popolo, ne estis pro tio kulpa, kaj hodiaŭ, nuntempe, la 
granda plimulto, aŭ nenion scias pri la kaŭzoj de tiu 
skizmo, aŭ nur scias la malveraĵojn al ili instruitajn de 
malprava tradicio. 

Plue, la plimulto loĝas en lando, kie ne ekzistas vera 
religia libereco, kie la individua akcepto de la Romana 
Katolika religio estus tuj punita per la malliberejo, la 
ekzilo, kaj eble per la mortpuno. 

Tamen, ne ekzistas en Oriento la religiaj, dogmaj mal- 
facilaĵoj, kiuj igas la propagandon tiel. malfacila ĉe la 
protestantoj. La anoj de la vulgare nomataj „Ortodoksuloj”” 
konsentas preskaŭ tute kun la Katolikoj pri la Kredo, pri 

la Sakramentoj, pri la Hierarkio, pri la kulto al la Di-patrino 
kaj al Sanktuloj. 

Plue, ili posedas veran pastraron, verajn Episkopojn, 
verajn Pastrojn, ili oferas la veran Oferon de la S-ta Meso, 
kaj havas la veran realan Apudeston de Kristo, sub la 
sakramentaj formoj, en siaj preĝejoj. La precipa baro al 
reunuiĝo estas, ke ili ne akceptas la Die starigitan aŭtori- 
taton de la S-ta Petra Seĝo, posedatan de la Posteulo de 
tiu ĉefapostolo: la Roma Pontifiko. En oriento, tiel kiel en 
okcidento, jen la granda, la unika, esenca demando: „Cu 
la unueco, kiun Kristo anoncis kiel la signon de sia Eklezio, 
estas certigita per Die starigita centro?” Cu male, la 
Eklezio de Dio, tie ĉi sur la tero, havas neniun Die stari- 
gitan centron ? 

Ĉie, tiel en oriento, kiel en okcidento, ĉiu prudenta 
homo, kiu esploras tiun demandon, ĉu je la vidpunkto de 
la racio, ĉu je la vidpunkto de la Katolika Tradicio, devas 
necese alveni al la konkludo, ke tia centro de unueco 
ekzistas, kaj ke ĝi estas la S-ta Roma Seĝo. Pri tiu punkto 
la orienta tradicio estas tiel klara, kiel la tradicio de la 
okcidento. La Sanktaj Patroj unuanime deklaras, kun S-ta 
Ireneo, en la dua jarcento: „Ad hanc enim Ecclesiam, propter 
potentiorem principalitatem, necesse est omnem convenire 
Ecclesiam,” t.e. kun tiu Eklezio (la Roma), pro sia pli potenca 
ĉefestreco, necese estas, ke ĉiu Eklezio konsentu.5) 

Ni do, ne miru, konstatante ke, de post la komenciĝo 
de la orienta skismo, de tempo al tempo, intervale, ek- 
zistis membroj de tiuj eklezioj, kiuj, pli malpli kuraĝe, 
konfesis tiun veron, kaj eĉ laboris por ĉesigi la skismon 
kaj por la reunuiĝo kun la Roma seĝo. 

La plej trafa ekzemplo pri tiu intima konvinko de la 
die starigita estreco de la Roma Seĝo estis la Florenca 
koncilo (1439) dum kiu la orientaj Episkopoj unuanime 
konsentis pri tiu punkto, kaj subskribis la „Dekreton” de 


ii) Por legi la pruvon, ke tio estas la prava signifo, tie ĉi, de la 
latina vorto „convenire”. Vidu „Geschichte der christlichen Kirche”” 
de D-ro DOLLINGER. Landshut 1833. B. 1. p. 355. 

reunuiĝo”. Sed, ho ve! ni scias, ke je ilia reveno al la 
landoj de la orienta Imperio, oni devigis ilin perfidi al ilia 
promeso, kaj refali en la Skismon. Sed, dank’ al Dio, de 
post la dek-kvina Jarcento, ĝis nia tempo, ni povos rim- 
arki tie ĉi kaj tie, en Rusujo, en Greklando, kaj aliparte 
Ortodoksulojn, kiuj akre bedaŭras la skismon, kaj kon- 
fesas, ke la nura kuracilo estus la reunuiĝo kun la ,,Ca- 
thedra Petri”. Ekzistas nune, hodiaŭ, prelatoj, pastroj kaj 
gelaikoj, kiuj sopiras al la reunuiĝo kun la Roma Eklezio. 
Se tiu movado estas ankoraŭ tre kaŝata kaj tre nekonata 
en niaj landoj, estas pro. la terura persekutado, kiun re- 
formemuloj, aŭ amantoj de la reunuiĝo estus ekscitontaj, 
se la estroj de la ŝtat-eklezio devus eltrovi pruvojn de 
iliaj klopodoj. 

Ruso ortodoksa, Sinjoro tre altranga ĉe la kortego de 
la Caro iam konfesis al mi, ke, se en Rusujo ekzistus 
la sama libereco kiel en Anglujo, oni vidus, ne kelkajn 
centojn, sed multajn centmilojn, kiuj tuj fariĝus katolikoj, 
kaj certe antaŭ 50 jaroj la tuta „Ortodoksa” Eklezio re- 
unuiĝus kun la Roma Seĝo. 

Pli-malpli baldaŭ tia libereco devos okazi eĉ en Rusujo. 
Mi envias niajn posteulojn, kiuj tiam vidos la revenon de 
tiom da perditaj infanoj al la patra hejmo. 

Sed, momente ni devas kontentiĝi pri la reveno de kel- 
kaj belaj, sinceraj animoj al la vera Eklezio, kaj esperi, 
ke ilia ekzemplo alproksimigos la sunleviĝon de tiu pli 
glora tago. 

Libro tre interesa, sed hodiaŭ tre malofta, estas „Dis- 
sertations on the Orthodox or Eastern Communion” de 
W. PALMER. M. A. London. Masters. 1853. Kiam S-ro 
PALMER verkis tiun libron li estis Diakono en la Anglikana 
Eklezio. Iom pli malfrue li konvertiĝis, kaj restis fervora 
Katoliko ĝis sia bedaŭrinda morto en Romo, je la 5-a de 
Aprilo 1879. Tiun ĉi libron li do verkis kiel Anglikano, 
kaj kompreneble ĝi enhavas kelkajn erarojn, tamen la pia 
aŭtoro ĉiam sopiris al la reunuiĝo de la du Eklezioj. Li 
estis viro klerega, kaj lertega helenisto, kaj en sia verko 
li elmontris, ke multaj „ortodoksuloj”, estontece, kaj eĉ 

estantece, forte malaprobas la malbonan, malaman, sektan 
agmanieron de la estroj de orientaj eklezioj, kaj konfesis, 
ke je tiu ĉi vidpunkto la Roma Eklezio estas multe pli 
prudenta. La plej fanatikaj teologoj grekaj estis la sub- 
metuloj al la skisma Patriarko de Konstantinopolo, sed 
en Greklando, kaj en la Danubaj provincoj ekzistis Pastroj 
kaj Prelatoj pli interkonsentemaj (consiliants). 

Tia prelato estis Demetrio Comatenus, ĉefepiskopo de 
Bulgario je 7203. Per respondoj de li faritaj al Konstantino 
Kabasilas, ĉefepiskopo de Dyrraĉium, ni konstatas, ke li 
konsideris la Katolikojn kiel fratojn, samreligianojn, ke li 
laŭte bedaŭris la skismon. 

S-o PALMER, dum sia longa restado en la oriento, ren- 
kontis multajn pacemajn „Ortodoksulojn”” kaj instigita de ili, 
tial ke ili ne kuraĝis agi persone, li verkis petskribon, kiun 
li prezentis al la S-ta Sinodo de la Rus-ŝtateklezio. Arti- 
kolo XXla de tiu dokumento estas rimarkinda; li proponas : 
„ke oni starigu en Romo, kunligitajn al la Rusa ambasador- 
ejo, unu aŭ du klerajn pastrojn, kies devo estus zorge elstudi 
la demandojn, kiuj ŝajnas, teologie aŭ politike, esti baroj 
al la reunuiĝo, kaj samtempe penadi por eltrovi rimedojn 
por forigi tiujn barojn”. La fina ĉapitro de tiu rimarkinda 
libro pritraktas la temon pri la devo por ĉiuj kristanoj 
preĝi Ĉiutage por la reunuiĝo de la Kristanaro. Li sam- 
tempe esprimas la deziron, ke la Ekleziestroj reciproke kaj 
oficiale starigu asociojn por tiu sankta celo. 

Ni povas aldoni, ke almenaŭ en la Katolika Eklezio, tiaj 
societoj, benitaj de la S-ta Seĝo ekzistas de post pli ol 
sesdek jaroj. 

Sed, ni havas pli admirindan ekzemplon ankoraŭ de tiu 
deziro al unueco, en la vivo de tiu pia kaj klera Rusa 
profesoro VLADIMIR SOLOVJEV, granda filozofo kaj pli granda 
teologo, kiu naskiĝis je 1853 kaj mortis je 1900. Kvankam 
li ne publike estis akceptita en la S-ta Katolika Eklezio, 
tamen post lia morto, liaj biografiistoj, malkaŝe sciigis al 
la mondo, ke Vladimir SOLOVJEV fariĝis membro de la 
Sankta Roman-Katolika Eklezio kelkajn jarojn antaŭ sia 
morto. Lia konvertiĝo estis konata de la Eminentega Epis- 

kopo Monsinjoro STROSSMAIJER. Eĉ liaj malamikoj ne du- 
bis pri lia konvertiĝo, ekzemple la apostata pastro GUETTEE 
diras pri li: „S-ro SOLOVJEV estas pli papista ol BELLAR- 
MINO aŭ ol la Papo mem” *) | 

Tute ne estas la celo de tiu-ĉi mallonga artikolo priskribi 
la vivon, kaj ekzameni la multnombrajn verkojn, filozofajn, 
teologiajn kaj moralajn de tiu klerega profesoro. Tiuj el 
niaj legantoj, kiuj dezirus ekhavi bonan ideon pri tiu in- 
teresa vivo, devus aĉeti la interesan libron: „Un Newman 
russe, VLADIMIR SOLOVJEV”, par Michel d” Herdigny, Paris, 
Gabriel Beauchesne « Cie, 117 rue de Rennes, 1911. 

Nia celo estas nur konstati, ke la dogmo, kiu altiras al 
la Katolika Eklezio plejmulte da konvertitoj, estas la dogmo 
de la supereco kaj la neerarebleco de la S-ta Seĝo. 

La tuta teologio Katolika plaĉis al la pia intelekto de 
VLADIMIR SOLOVJEV, sed la plimulto de tiu teologio similas 
al tiu de lia nacia Eklezio, sed lia logika animo sentis, 
unue, ke la Krista Eklezio devas esti unu, klare videbla 
unu, kaj due, ke tia unueco estus ne ebla, ne eĉ pens- 
ebla, sen centro, die starigita, por certigi ĉiam, ĝis la fino 
de la mondo tiun unuecon. Jen la argumento de lia ĉef- 
verko: „La Russie et I'Eglise universelle”. (La Rusujo kaj 
la Eklezio universala.) La fina konkludo estas, ke la Reĝa 
estreco de la Roma Pontifiko ne estis uzurpado, sed, male, 
estis tute leĝa kaj racia disvolviĝo de la rajto donita de 
Kristo al S-a Petro per la vortoj: „Super tiu ĉi Roko mi 
starigos mian Eklezion”, „Paŝtu miajn ŝafojn, paŝtu miajn 
ŝafidojn” kaj fine „firmigu viajn fratojn”. 

Tiu argumento estas tiel konvinkanta hodiaŭ, kiel ĝi 
estis hieraŭ, ĉe la „ortodoksuloj” sinceraj, same kiel ĉe 
la Anglikanoj; do la supereco de la S-ta Seĝo povas kaj 
devas esti la interligilo inter la Romemaj Anglikanoj kaj 
la Romemaj „ortodoksuloj”. Eble nia esperantista katolika 
movado povos helpi niajn piajn samideanojn, ĝis nun disi- 
gitajn de videbla unuiĝo kun ni, uzadi la internacian ling- 
von por interrilati reciproke, ekzemple Anglikanojn kun 


3) „La Russie et son Eglise”, par lAbbe€ V. Guettĉe, Paris. p. 33. 

Grekoj, por fondi societojn, kies celo estos certigi, aŭ al- 
menaŭ alproksimigi, la finan unuecon per la reveno de 
ĉiuj Kristanoj al la firma bazo de tiu ŝtonego, de tiu roko, 
sur kiu Kristo konstruis Sian Eklezion: „Super hanc petram 
edificabo Ecclesiam meam”. 


AUSTIN RICHARDSON. 

UNU ŜAFEJO KAJ UNU PAŜTANTO. 
Joh. X. 16. 


Preĝado ke ĉiuj estu unu, ne povos resti 


sen respondo de Dio. 
(Vidu Esp. Kat. Junio '11 pri la Psalmenbund). 


Inter la deziresprimoj plej glorigintaj „Nian Duan” kaj 
plej ĝojigontaj nian plej amatan Patron, Pion X-an, sen- 
dube la reunuiĝo de la Kristanaro meritas la kronon. 

Kiel konsoliganta estas por ni, Katolikoj de la unu vera 
Eklezio, kiuj ĉiutage, ho ve! devas sperti, ke en niaj kato- 
likaj landoj oni atakas nian kredon, ke oni festmemorigas 
senhonteme la plej maljustegan rabon al la papaj rajtoj, kaj 
jam kriegas: „For la Kredo, ĉcrasons ľinfâme, morto al 
la Roma Eklezio” — kiel korĝojiganta kaj samtempe mir- 
iga, ke nune fratoj de ni disiĝintaj, petegas por reveni, 
por submetiĝi al detronigita Reĝo, al griza Maljunulo, kies 
krono estas forrabita, al Malliberulo, kiu ne havas por vivi 
se ne per la almozoj al Li donacitaj. Kialo de reveno certe 
nur povas esti, ke dirita Maljunulo estas la konfesanto de 
Kristo. Ho! nobla, ja heroika estis la agado de S-ro Tovey 
el Londono, kiu nome je siaj samreligianoj venis Hagon 
kaj petegis la kunhelpon de l” Katolikoj Esperantistaj por 
sia plej necesa afero: reveni en la unu ŝafejon, sub la unu 
Paŝtanto. La Dio Ciu-bona benadu tiun noblan P-ron kaj 
liajn sekvulojn, donaconte al ili la gracon de baldaŭega 
plena konvertiĝo. Sed, krom la Anglikanojn, ni havas an- 
koraŭ milionojn da gefratoj, kiuj eraras malproksime en 

Oriento, foririnte de la ĝusta, mallarĝa,- por sekvi la larĝan 
vojon, kiu kondukas al perdiĝo. Ankaŭ ilin ni volas ku- 
raĝigi, laŭ deziresprimo de „Mia Dua”, kaj kun ili kunla- 
bori por ebligi ilian videblan komunion kun la S-ta Seĝo 
(cathedra Petri), ĉar ankaŭ ili estas niaj gefratoj, kreitaj 
por la ĉielo, ankaŭ por ili reaĉetotaj, iam fluegis la Dia 
sango sur malmolega krucoligno Golgota. 

Nu, kiel bela okazo prezentiĝas al ni (vidu „De Tija”. 
23. 8. '11, arto. de D-ro MULDER, S. J. pri la tria Kongreso 
de Velehrad), ĉar, (27, 28, 29 Julio) haviĝis jam 3a Kongreso 
internacia, peninta atingi saman celon, — prezidis Mons-ro 
BAUER, Princ-Cefepiskopo de Olmiŭtz kaj Mon-ro CHANOFF, 
Ĉefepiskopo de Tessaloniko. — El ĉiuj flankoj: Galicio, 
Romo, Italujo, Franclando, Germanujo, el ĉiuj landoj de P 
Aŭstri-Hungarujo k.t.p. oni alvenis, kaj tre interesaj estis 
kunvenoj kaj paroladoj. 

Mi raportas nur historion de iu infano el Bulgaraj ge- 
patroj en Andrinopel naskita, kiu malgraŭ sia edukado en 
la skismo, treege deziris la ĉiu-tagan komuniiĝon. Sed ho 
ve! la skismo tiun ne permesas. La infano, poste fariĝinta 
religiulo, ĉiam estas persekutita pro sia pieco por la Sankt- 
ega Sakramento ĝis al fino, jam 70 jara, kun 400 anoj li 
forlasis la skismon por eniri en la Roman Eklezion, la veran 
ŝafejon. Ho! kiom da gefratoj eble atendas nian manon 
por ke ni ilin konduku el sensuka dezerto en la ĉiam-freŝan 
Paŝtejon, ĉe la nesekiĝeblan fonton de ĉiam vivanta akvo, 
por ke ni ebligu al ili laŭ deziro satiĝi al la ĉieldolĉaj 
festenoj, kiam Dio mem sin donacas kiel nutraĵon kaj 
trinkaĵon. 

Mi tradukas nun la finon de l' art. de P-ro MULDER: 
„Eble dependas de l' zelo de ni, okcidentuloj, ĉu la mal- 
dormiĝanta Oriento estos katolika aŭ pagana. Ni ankoraŭ 
tion-Ĉi pripensu: la barilo, kiu malhelpas la en-amaso- 
revenon de l' Anglujo, ne estas konata en la Oriento — 
tie-ĉi oni havas pastraron valide konsakritan. Donu Dio, 
ke la stimulo de Velehrada Kongreso alvenu ankaŭ ĝis al 
ni, instigonta niajn pastrcin oftege memoriĝi niajn mi- 
zerajn gefratojn apartiĝintajn, dum la Eŭkaristia Ofero, — 

kaj niajn kredulojn ofte por dirita intenco oferdoni la 
S-tan Komuniiĝon „ut fiat unum ovile et unus Pastor”, 
por ke fariĝu unu ŝafejo kaj unu Paŝtanto.” 

Ĉu „Mia Tria” en Budapesto ne povus esti de la dia 
Providenco elektita ilo por efektivigi diritan planon diindan! 

Ĉu la simpatia, Hungara Prelato, Mons-ro GIESSWEIN, 
kiu forirante el la Haga Kongreso, ekkriis plena je entuzi- 
asmo:, ĝis revido, al Budapesto, alvenu kaj vidu”, ne povus 
esti taŭga instrumento en la mano de l” Dio Ciu-pova, 
por plenumi en Oriento la planon de P-ro TOVEY, tiel 
laŭdinde dum „Nia Dua” projektitan! Tion donu Dio! 

Ni do ankaŭ nun, atentu kaj ĉeestu senprokraste, kiel 
ni faris por la jam sukceson havanta Kredapologio, de 
P-ro DOWLING iniciative proponitan. 

Ni tuj proponu nian humilan kunlaboron al niaj Orientaj 
Fratoj. Ni konatigu nin, ni amikigu nin, ni amikiĝu kun ili, 
ni praktike plenumu nian devizon: „Katolikismo per Es- 
peranto”. Ni ekkaptu kaj utiligu ankaŭ ĉi-tiun okazon, 


por pruvi la rajton .... de nia movado, la valoron de 
nia ekzisto. 
A. M. D. G. (P-ro SEVERYNS, O. S. Kr.) 


S-ta Agato, (Nederlando). 


o ——— aħŘŮĂ 


La Latina Lingvo Eklezia por 
Laikoj. 


Precipe de post la Reformacio ni sentas la malhelpaĵon, 
ke la Eklezio kaj ĝia popolo lingve diferencas. 

Ni ja estas Romaj Katolikoj, tamen ne Romanoj. 

Verdire, jam en la katakomboj la unueco ne estis abso- 
luta, ĉar Romo tiam uzadis ĉefparte la Grekan lingvon. 
Tion memorigas ankoraŭ la alfabeto, kiun, ĉe preĝej-kon- 
sakrado, la episkopo skribas sur la tero en ambaŭ la ĉef- 
lingvoj de l' Antikveco. Sed, la Latina lingvo estas kaj 
restados la Eklezia lingvo, ankaŭ por Germanoj, por ni 

„Barbaroj, samtempe civilizitaj kaj konvertitaj en „nomine 
Patris et Filii et Spiritus Sancti”. 

Taŭgaj motivoj stimulas nin konservi tiun heredaĵon. 
Nia tempo de interrilatiĝo, kiu por kongresoj ankaŭ esperas 
tutmond-lingvon, komprenas la malnovan postulon al inter- 
nacia lingvo por nia internacia religio, per kies potenco 
fremdulo ĉie sin scias hejme inter siaj surgenuaj fratoj kaj 
la eterna brevier-koncerto daŭre harmonias. Kontraste al la 
turo Babel'a, la ŝtonego de Romo estas nomata: bonfara 
signo de reamikiĝo por la dividita homaro. La lingvo latina 
estas lingvo mortinta, sed, diras DE MAISTRE: „la unika 
lingvo mortinta, kiu reviviĝis kaj imitas la Majstron, kiu 
unufojon reviviĝinte, neniam plu mortas”. La vivpleneco 
de la Eklezio mem en ĝin transplantiĝis: la katolika aŭ 
universala Eklezio havas la idealan tutmond-lingvon. La 
surskribaĵo sur la kruco, trioble skribita Hebree, Greke 
kaj Latine, jam antaŭdiris la trioblan karakteron de la 
fruktoriĉa Patrin-Eklezio: Orientan Poezion, Helenan saĝecon 
kaj Rom'anan forton. Vere, al ĉi-tiu mondlingvo tuta la mon- 
do kontribuis, ankaŭ la posteaj generacioj: Keltoj kaj Ger- 
manoj kaj Slavoj, ĉiuj alportis siajn talentojn kiel oferojn al 
la ĉefurbo, al la Eterna Urbo, kiu absorbas ĉiun movadon. 

La kulto, kiel faktoro de la tradicio, postulas plenkreskan 
lingvon, pro tio ke la modernaj lingvoj kun sia variema 
vortriĉeco ne sufiĉe senŝanĝe difinas la dogmajn terminojn, 
sed aŭ devas ilin renovigi ree kaj ree, aŭ ilin nekompren- 
eblajn, transdoni al mokado. 

La objektiveco de la „opus operatum' inde esprimiĝas 
en la ceremonia rito, kiu estas plena je abstraktaj formuloj. 
Tia pura riĉeco de ideoj tiele kristaliĝis en ĉiuj tiuj arĥa- 
ikaj formoj, ke la plej malforta tuŝeto kun la tempspiro 
ŝajnas sakrilegio. La sankteco devas esti vualita kontraŭ 
la profanado de la mondo; la strangeca-mem de ĉi tiu 
eklezia lingvo imponas tie, kie respekto balbutas: „Terri- 
bilis est locus iste, hic domus Dei est et porta coeli”. 

Same kiel sian propran vestaĵon la pastro demetas sian 
gepatran lingvon por la Sanktaj Agadoj. Ŝajne li sin apart- 
igu per tio de sia popolo, —-tamen li supreniras la ŝtupojn 

de l” altaro kiel peranto inter ĉielo kaj tero, ne por parol- 
igi nur la voĉon de sia koro, sed lg voĉon de la poliglota 
komunumo, la de Kristo vivanta korpo. Jam de l' antikveco 
la herezuloj kontraŭbatalas la Latinan lingvon kiel signon 
de la unueco kaj kiel eternigitan Pentekost-miraklon, kiu 
etendas la „depositum fidei” super lokaj diferencoj, kiel 
unu blanka velo super tuta la de Petro ŝipo. „Lex orandi 
est lex credenab”. 

Teorie do neŝanceleble firmaj, ni volas vidi realigita la 
mistikan interrilaton inter pastrar-horejo kaj navo. La mez- 
centjaroj senceremonie dividis la kredantaron en du kate- 
gorioj: unuflanke la pastroj aŭ religiaj skribistoj, havantaj 
la tonsuron sur, — kaj la librojn en sia kapo, aliflanke 
laikoj aŭ ne-instruituloj, kiujn nia dirmaniero ĉiam ankoraŭ 
identigas. La diferenco estis almontrita de la preĝeja apart- 
igo: nome de la ĥorej-barilpordo, kiu forŝlosis la „Sankt- 
ejon de l” Sanktuloj”, postrestaĵon de la muro aŭ kurteno 
templa, malantaŭ kiu la Oriento Eklezio kaŝadas la mis- 
terojn, kvazaŭ la neniel esotera doktrino de l” kruco ne 
devas esti predikata „al ĉiu ajn kreitaĵo”. Eĉ ne estis per- 
mesite traduki la kanonon de la meso, ĉiam ankoraŭ mis- 
tere paroletatan. Tion fakte certigas al ni, krom la historia 
verko de Adolf FRANZ, la Beŭron'a Schott, kiu, laŭ la 
ekzemplo de Dom GUERANGER, dum tuta sia vivo ĝis la 
tiniĝo de la 19a jarcento rifuzadis traduki la Kanonon en 
sia bela „Mezbuch” (Misalo). 

Car nuntempe ĉiu ajn ja scias legi, tia sekretigo plu nees- 
tas ebla. Ne nur malaperis la sociaj privilegioj kaj la scienca 
monopolo de la pastraro, sed iom post iom ree pli in- 
timiĝis ĥorejo kaj popolo, kies kunigon formas la „Tablo 
de P Sinjoro”. Efektive, la Eŭkaristio estas la esenco de 
nia problemo. De post la tempo, kiam oni ne eksklusive 
tenis kaŝata la „Plej Sankta Sakramento” malantaŭ taber- 
naklo-pordoj, sed Gin procesie rondiren portis kaj Ĝin 
poradore elmetadis dum la „Laŭdo”, precipe depost la 
kvardekhora preĝado, la ĉiam-daŭranta adorado kaj la 
denove-moderna ĉiutaga komuniiĝo — laŭlonge de ĉi 
tiu evolucio-linio la distanco inter enirejo kaj altaro 

senteble plimallongiĝis, kaj pli intimiĝis la „interko- 
muniĝo de P Sanktuloj”. La preĝej-konstruado travivis 
evolucion de kripto ĝis kupolo, de long-navo ĝis centra- 
konstruo. 

En ni tiamaniere plenumiĝis la enkarniĝo de la Divorto, 
(Verbum Dei): la Sinjoro fariĝis Patro, Frato, Fianĉo. „Ne 
ekzistas alia popolo tiel granda, havante siajn Diojn tiom 
proksimaj al si, kiel nia Dio ĉe ĉiuj niaj preĝoj”. 

Cetere, ankaŭ ĉi tie la rezultatoj de l” popularigado ne 
estas nepre progresaj. Kion oni gajnis per larĝeco, per pli 
ofta partopreno al la „Sanktaj Agadoj”, tion oni perdis en 
profundeco, en la kunsentado kun la animlingvo de P 
Eklezio, kun la „lifurgio”, por fine elparoli la kriterian 
vorton. 

Aŭ, ĉu kongregacio ne multe pli estas vizitata ol la Ves- 
proj, kiuj plej ofte estas eĉ malstarigitaj ? Certe, nia tempo 
havas praktikajn profitojn: la prediko kunkreskis kun la 
Dimanĉa Meso, la preĝado estas aranĝita en kunaj ekzer- 
coj, kiel litanioj kaj krucvojo, same kiel niaj genufleks- 
lokoj en vicoj da benkoj; la katekismo estas multobligata 
per apologio; - periode Jezuitoj, Kapucenoj, Redemptorenoj 
aranĝas rejtratojn (religiajn izoliĝojn). Ni, nuntempe plenaj 
je organizado kaj refoje organizado, dankeme konfesas, ke 
de post Trente la organizado de la Eklezio treege evoluadis. 

Preĝlibroj en la gepatra lingvo, enhavantaj aplikeblajn 
preĝojn kaj kantojn por ĉiuj cirkonstancoj, kontentigas la 
amason; la brevierhoroj estas simpligitaj kaj popularigitaj 
en la Anĝeluso. 

Sed...., ĉu pro la rozario, tiu sankta animritmo, kun 
ĝia trioble kvindek „Ave Maria” baptnomita , psalmaro 
de Maria”, ĉu pro ĝi oni ne tromulte forgesas la cent 
kvindek psalmojn de la Sankta Skribo? Ja, la infanoj jam 
scias distingi inter planedoj kaj kometoj, tamen nur kelkaj 
plenaĝuloj observas la eterne rulanton stelar-ĉielon de l' 
Eklezia jaro. Preskaŭ malsaĝa ŝajnas laiko, posedanta bre- 
vieron, pli malsaĝa ankoraŭ, kiu ĝin uzadas. Kaj tamen ni 
scias, ke Biblio kaj Breviero, tiuj inspiro-riĉaj verkoj, la 
Dia vorto kaj la Eklezia lingvo, tiele proporcias al niaj 

plej belaj preĝoj, kiele voĉo el ĉielo al tera muziko. Do, 
ke la soloj de privataj devocioj kunfondiĝu en la so- 
ciala liturgio! Domaĝe, nia popolo de timidaj silentuloj 
kaj de obstina apartiĝo, ĉiam ankoraŭ tiom malproksimiĝis 
de la kuna gregoria muziko, -Ja idealo de nia liturgio-am- 
anta papo, la realigita idealo inter psalmo-kantantaj Re- 


formacianoj! 
Nederlando havas duoblan senkulpiĝon. Unueloke — 
kontraste al la episkopala, treege liturgia Anglujo — en 


nia patrujo la Krist-tradicio perforte estas interrompita. 
Evidentan pruvon pri ĉi tio havigas al ni la preĝejo, „Nia 
Sinjoro sur Subtegmenta Loko”, tre apuda de la „Malnov- 
aja Preĝejo” en Amsterdam. Pli skandaldonan pruvon li- 
veras al ni la „Begin'ar'ejo”, kie la en la mezo staranta 
preĝejeto apartenas al eksterlande-loĝantaj Protestantoj, kio 
devigis nin ie alie aranĝi privatan domon kiel „sanktejon”. 
Sed, plej skandaldona pruvo estas sendube, ke nek artista, 
nek historia respekto detenis tiujn civilizitajn Vandalojn 
forŝteli al ni la „Nieuwe Zijdsche KapeP”, nian „Sanktan 
Sidejon” (nian plej amatan preĝejon). Katolika Nederlando 
pli kutimiĝis preĝej-iri en privataj domoj ol en preĝejoj. 
Premegita per „oficialaj plakardoj”, oni forgesis la piajn 
kutimojn, esceptinte la societeman „Sankt Nikolao”-feston; 
la Reformacianoj preferis la civilan antaŭ-nov-jar-vesperon 
kun malbonodora pied-fajrkesteto pli ol la anĝelan Krist- 
nask-nokton kun ĝiaj incens-odoroj. La Sanktulnomoj de 
niaj stratoj ne plu korĝojigas nin per la dolĉa ,„Sankt”; 
nia religio forŝiriĝis el siaj radikoj en la nacia vivo, pro tio 
ĝiaj sukoj ne plu trapenetras la societon; ni tute forgesas 
niajn patrujajn Sanktulojn. Niaj preĝejoj nune nomiĝas laŭ 
la strato, ne, laŭ la strateto, kie dum la persekutado niaj 
fideluloj sekrete enŝteliris la malantaŭflankon de la preĝej- 
domoj. La monaĥejoj kun sia ĥorejpreĝado tag-nokta estis 
forbruligitaj, kaj nur antaŭ nelonge la malnovaj ordenoj 
elvekiĝis, inter kiuj la plej malnova, tiu de Sankta Bene- 
dikto, ŝajnis esti tute formortinta. Arte ni greftas nian kul- 
turon sur la fHlorintaj mezcentjaroj. 

Ĉar, dua senkulpiĝo troviĝas en la estanteco, ne en tio, 

kion aliaj ruinigis, sed kion ni mem rekonstruas. Feliĉe ni 
povas konstati reviviĝon. Nune, ni ree sekvas la riton de 
pli proksime, nune ni ree iniciiĝas en la simboliko, kiu 
dum centjaroj kuŝadis kaŝita sub la reformacia kalk-pen- 
iko; nune ni vidas Sanktan Cecilion sin levanta el ŝia tombo. 

La infano juda respondos al via demando, ĉu ĝi lernas 
la hebrean lingvon: „Kompreneble, jes”. Por la judo la 
hebrea lingvo estas krom „lingvo de Jahve”, ankaŭ tiu de 
la elektita popolo, de la nacio; la Zionismo same kiel la 
[Israelida atendado al Mesio primeloke estas politiko. Jen 
dua ekzemplo, kiu ankoraŭ pli hontigas nin! La diletant- 
Budisto kaj modo-teozofo superŝutas vin per terminoj el 
la Sanskrita Lingvo, ĉar Hindujo estas ilia religia patrujo. 
Sed la Rom-—aKatolikoj, multe pli firme alligitaj al 
Romo, preskaŭ ne komprenas la preĝojn de la S-ta 
Meso! ! Oni deziras esti nomata: instruita Katoliko, sed 
kiel katoliko oni ne estas instruitulo. Oni forgesas, ke Ĉiuj 
energioj sin devas turni al la sama celo, al la „prima kaj 
plej sankta ordono”: 

„Amu Dion, la Sinjoron, el tuta via koro, el tuta via 
animo, el tuta via intelekto, el ĉiuj viaj fortoj.” 

Necese estas, trapenetri ĝis la koro de nia religio, ĝis 
la fonto de nia pieco. Ni, kiuj envias la simplanimulojn 
pro ilia naiva preĝarto, sed kiuj, ne mensogante, ne scias 
imiti ilian infanan babiladon, ni trovas en la eklezia lingvo 
la vivantan organon de la Dia Vorto. 

Du direktoj kondukas al renkontiĝo de Eklezio kaj 
popolo, kaj ambaŭ estu samtempe sekvataj! 

Sin mem rekomendas tradukado de la Sanktaj Tekstoj, 
kiun la Leuven'aj Benediktenoj, laŭ deziro de la meĥlena 
kongreso, plejeble favoras. Mi kuraĝas ĉi tie pledi: ĝene- 
ralan studadon de la Meso-latina lingvo. 

Ĉu do la latina lingvo interdiferencas en preĝejo kaj 
lernejo ? La de la renesanco pedanta malestimo, nenion 
pli, glorigante ol sian elegantan frazkonstruon, rilate al la 
mezcentjaraj verkistoj pri tio liveras konvinkan pruvon. 
Lingvo kaj literaturo vere interdiferencas. En la mez-epoko 


e A% A S 


62 ESPERO KATOLIKA 


regule aliformiĝis per simpliĝado kaj alkonformiĝado al la 
popol-lingvoj. En episkopa kolegio min pastroj instruis 
ankoraŭ pri la malplivaloreco de tiu „monaĥo-latina-lingvo”; 
kvankam poste, en akademio, mi aŭdis de miaj profesoroj, 
ke lingvo nepre ne malplivaloras, se ĝi nature evoluadas. 
Klarege oni elmontris tion al mi per la historio de la eklezia 
lingvo latina. Niaj knaboj restadas tiel same pedantaj kon- 
cerne la Sanktan Skribon, kiel S-ta Aŭgustinus antaŭ sia 
konvertiĝo. 

Nun kiam mezjarcentoj kaj renesanco sufiĉe malprok- 
simiĝis post ni, por senpartie kompari ilin, nun la sinten- 
ado de la humanisto ŝajnas al ni malgrandeca pro vantemo, 
limigita pro formo-adorado. Pri tio ni trovas la pruvojn 
ne nur ĉe la nepraj paganuloj (inter kiuj la malreputacia 
Kardinalo Bembo, kiu ne preĝis brevieron, timante malbon- 
igi sian stilon), sed ankaŭ inter la plej ortodoksaj rondoj 
en la Eklezio. Jam tutan jarcenton la kristanaj humanistoj 
indigniĝis pri la antikvaj himnoj, ja plenplenaj de eraroj 
kontraŭ la klasika ritmo! Fine Urbanus VIlla ilin revizigis 
de komisiono el Jezuitoj, kvankam ĉi tiuj nemuzikemaj 
scienculoj kompreneble malmulte ŝatis tiujn simplajn kant- 
ojn. Feliĉe, la miljara Eklezio al la temp-spirito donis 
rajton ĝian, ne malkonfesante sian propran esencon; Ĝia 
konservema forto ĉefparte subtenis la tradicion propiece. 
Krom la monaĥ-ordenoj de antikva nobleco, kiel i. e. la 
Benediktenoj, kiuj konservadis la originalajn tekstojn, ankaŭ 
la Jezuitoj, sen mezepoka tradicio kaj komuna oficio, kiom 
eble malplej ŝanĝis la heredaĵon de la Eklezio; ĉiam an- 
koraŭ tro multe; pro tio unuj, ĉe l” venonta revizado de 
la breviero, deziras restarigi la originalajn tekstojn, kies 
profunda senco ebeniĝis per la glata ritmo. 

Mezjarcentan poeziaĵon ĉiu ajn povas legi unuavide; la 
vortoj en si mem portas la poezion. Kontraŭe, la deĉifrado 
de antikva versaĵo kun ĝia komplika prozodio postulas 
seriozan pristudadon. Himno de Ambrosius estas popol- 
poeziaĵo, odo de Horatius salon-artaĵo: ili proporcias kiel 
la „vero” al la „faiso”; tiale la Sanktulo daŭre inspiras niajn 
poetojn, eĉ la plej profanajn — la paganulo fariĝis mono- 

polo de libro-scienculoj. Teknike, la diferenco kuŝas en la 
mezuro: antikva versaĵo estas metrika, mezurita, nombre 
kalkulita laŭ la litero; mezjarcenta versaĵo estas ritma, 
pesita, regulita laŭ la sono. La afekta metrikaĵo nefacile 
estas muzikigebla; la vigla ritmo, kiun ni senkonscie sentas 
en nia pulsbato, — kiun ni realigas en ĉiuj movadoj kiel: 
kurado, dancado, laborado“ — tiu ritmo estas organa, natura 
muziko. Se ni plie pripensu, ke la antikvuloj ne uzis rimon, 
kaj jes la mezepokuloj, ni vidos realigita en la belsonaj 
ekleziaj himnoj la modernan teorion de ,,Verlaine”: 

De la musique avant toute chose! (Antaŭ ĉio: muziko!) 

Ankaŭ lingve la Eklezi-lingvo ne estas sklavo de la 
klasikeco, kiu preskaŭ ne meritas la nomon de lingvo, 
ĉar nur mallonge ĝi vivis sub Aŭgusto, kaj nur arte en 
eta rondo de aŭtoroj. Gi estas la libera heredanto de la 
popol-lingvo, multe interditerencante kun la korfeg-lingvo; 
ĝi multe pli facile moviĝis, kaj precize pro tio estus male- 
stimota de la skolaj humanistoj. Kiel popol-lingvo ankaŭ 
nur la Eklezia latina lingvo povis esti univcrsala kaj sen- 
morta. 

Eĉ Kvintiliano mem, tiu modelo de la gramatiko, bedaŭris 
la mallarĝecon de la klasikuloj kaj deziris pli grandan 
liberecon ĉe l’ vortfarado. Tiun liberecon uzadis la krista- 
nismo, kiu por sia nova spirito alportis novajn vortojn, 
kaj kiu sciis doni al la lingvo de la Leĝo spiritan kaj 
supernaturan enhavon per sia gracovivo. La bibliaj lingvoj, 
unueloke la metaforriĉa hebrea lingvo, pliriĉigis la latinan, — 
precipe per la influo de S-ta Hieronymus kun lia Vulgato 
(jam la nomo esprimas la popularecon de lia traduko de 
la S-ta Skribo) kaj per lia redakto de la preĝ-formuloj, 
kiuj faras tiun Eklezio-patron patro de la Eklezia lingvo. 
Plie, Afrikaj verkistoj, kiel Tertuliano kaj Cipriano, enkon- 
dukis dialekt-formojn en la de Romo lingvon, destinatan 
„„urbi et orbi”, kaj sufiĉe ekspansia por samtempe allasi 
propran stilon al la papa kancelario, kaj al skolastikaj 
universitatoj, kaj... al humanista beletristik'aĉo kun ĝia 
skrupula purismo. 

La renesanco ne jam ĝis fine elfuriozis, la dogmo de la 

„klasikismo” ĉiam ankoraŭ postefikadas. Kiel historia 
aperiĝo, la humanismo facile estas klarigebla kaj ŝatinda, 
ĉar la dekadencaj mezcentjaroj estris la arton kiel preĝej- 
pedelo, kaj igis la preĝejon preskaŭ malliberejo. Sed ĉi 
tiun tiranecon venĝis alia ekstremo. 

La plendo de alipensula gimnazio-rektoro, kiu, nur 
kiel pedagogo, konstatis, ke la por nia civilizacio multe 
pli riĉa biblia historio, multe malpli estas pristudata ol la 
antikva mitologio, elvokis fortan vokon tra tuta la katoli- 
karo. 

Se ĉi tiu vorto alkondukos agon, tiam estos bezone, ke 
multo estu reformita en nia instruado. La klasika filologio, 
tiu gloro de P gimnazia-urbo „Leiden”, sin mem detronigis, 
disrompinte la aŭreolon de siaj Romaj herooj. Mommsen 
donis la ekzemplon kaj senmaskigis Ciceronon; la huma- 
nistoj, tute seneraraj kontraŭ gramatiko-reguloj, pruvis, kiel 
veraj bastardoj, eĉ ne posedi propran katakteron kaj propran 
stilon. S-ro de Klerk en lekcio por la anoj de la societo 
„de Violier”, klare tion almontris per la du Nederlandanoj 
ERASMUS kaj TOMASO DE KEMPEN:la akademia latin-lingvo, 
al si mem promesante senmortecon, mortiĝis, kaj la enterigita 
Eklezia lingvo reviviĝas. Ja, la estetika kritikisto trovas la 
Imitado”n kun ĝia kvieta ritmo kaj duon-kaŝitaj rimoj, mi 
ne diras pli bona, sed pli bela ol la „Laŭdo”n al la Malsa- 
ĝeco”” kun ĉiu ĝia genio, kun Ĉiuj ĝiaj superŝarĝitaj periodoj. 
KLOOS, klasika literaturisto kaj konscia paganulo, tradukas 
la „Imitado”n” kiel ĉefverkon. 

Sed, la defendo de la Eklezia lingvo latina en si mem 
estas tiom racia, ke ni ne bezonas forte kontraŭbatali la 
lernej-latin-lingvon. Antaŭ kvindek jaroj, du francaj pre- 
latoj, Monsinjoroj GAUME kaj DUPANLOUP, en granda po- 
lemiko atakis kaj defendis la klasikan edukadon. Ĉi tiu 
problemo ne apartenas al nia temo, ĝi tial ne distrigu nin 
de la esenca demando. Ĉiujn plendmotivojn kontraŭ la 
nemoraleco de la klasikuloj ni metu flanken, ni nur kon- 
statu la nesufiĉecon de nura klasiko edukado. Kiel lernejo 
la gimnazio restadu neatakita, se ni nur ne forgesu, ke ĝi 
ne estas pli ol lernejo. La studado pri la antikvaj verkistoj 

estu preparo al la studado pri niaj propraj majstroj, ekle- 
zio-patroj, mistikuloj, skolastikuloj, car en ilia saniga at- 
mosfero ni bezonas spiradi, se ni kune deziras krei mo- 
dernan monumenton de kristana arto. 

Antaŭ ne longe la historiisto GODEFROY KURTH pripledis 
tute sola, kontraŭ la Meĥlena kongresistaro, la superecon 
de P eklezia lingvo super la lernej-latina lingvo por niaj 
katolikaj kolegioj. Lia parolo perdiĝis tiame; malgraŭ ĉio 
ĝi resonados, kiel eĥado de MONTALAMBERT, VEUILLOT 
kaj Donoso CORTES, ĝis kiam lia deziro fariĝos realeco. 

Jen fine, la pastro finis sian dek-unu aŭ dek-dujaran 
seminario-studadon; tamen li, kvazaŭ fremdula, ne ekkonas 
la poezion de siaj ĉiutagaj preĝoj, (ni neniel priparolu la 
patrologion!); Virgilion li scias parkere, Prudention li nen- 
iam lernis legi. Se tia estas la „verda ligno”, kiaj ni povas 
esti, ni laikoj? 

Se ni principe interkonsentas, ke la instruituloj ne aei 
la latinan lingvon inter la multaj lingvoj nuntempe lern- 
otaj, tiam restas la praktika demando, kiele ĉi tion efek- 
tivigi? 

Unuavide tio ŝajnas ne efektigebla postulo; ĉar oni ku- 
timiĝas rigardi nur la seminarion kiel edukejon. La prepar- 
ig-seminarieto ankoraŭ pli fortimigas per sia superregado 
de antikvaj lingvoj; ĉar ĉiam ankoraŭ ekzistas kelkaj (aŭ 
ekzistis ĝis antaŭ nelonge) kie dum du tutaj horoj ĉiutage 
— prefere senpaŭze — la latina lingvo estis instruata. La 
rezultato de tia rigora studado ?: memverkitaj, metrikaj 
versaĵoj, laŭ multego da modeloj, kaj fine Ciceronia parol- 
ado, tute regula, konstruita laŭ la sintakso, nur taŭga por 
fremdigi filozofojn de ĉia skolastikeco kaj artamantojn de 
ĉiu klasikeco. La kaŭzo de ĉio ĉi tio estas la tirana gra- 
matiko, kiu malaltigas komprenadon kaj ĝuadon ĝis me- 
morado. Sed la gimnazio perdas jam troon da tempo per 
la latina lingvo: meze ses horojn dumsemajne, kio —- la 
jaro taksita je 40 laborsemajnoj kaj multiplikita per 6 stu- 
do-jaroj — faras preskaŭ 1500 horojn, neenkalkulitaj an- 
koraŭ tiom da multvaloraj horoj, dum kiuj oni hejme ĝis- 
ŝvite studadas kaj faras ekzercojn. 

Kaj verki latine, estintece unua postulo por bona edukado 
— ĝis antaŭ nelonge ĉiuj akademiaj disertacioj estis verkitaj 
latine! — pri tio oni eĉ ne pensas plu, kvazaŭ tiu talento 
tute perdiĝis. La postuloj de ľ laborprogramo estis ja 
multe tro altaj, kaj (ĉe l' neevitebla plimultiĝo de la ler- 
notaĵoj per natur-scienco kaj modernaj lingvoj) tro eks- 
kluzivaj, partiaj. Ni kontentiĝu ¿egi latine, la verkadon ni 
lasu al la scienculoj kaj al la Romanaj gentoj. Sed, restas 
la neĝusta opinio, ke la lernado de la latina lingvo postu- 
las malpleje ses jarojn - en Germanujo eĉ naŭ jarojn. Esper- 
dona estas la perspektivo, kiun malfermas la „enĉeneriga- 
komisiono”, kiu opinias la tri lastojn gimnazio-jarojn sufiĉaj 
por klasika edukado; tiele ĉiu rememorigo al la malnova 
„Latina Lernejo” kun ĝia Latino Lingvo kiel solsaviga 
doktrino malaperas. 

Tiun estontecan programon jam realigas la „Haga” Liceo, 
primaloke bone instruante al siaj lernantoj la Nederlandan 
kaj fremdajn lingvojn, kiel enkondukon en la latina lingvo; 
mi, ja iame ĝin devis ekstudadi, neniam aŭdinte pri kazoj!! 
Kiale la gimnazio, obstine kaj malnoveme preferus la histo- 
rian vicordon pli ol la metodan, nun kiam la universitato, 
pristudante la evoluadon de la lingvoj unu el la alia, prak- 
tike inversigas tiun vicordon, kaj kiam filologo lernas la 
nov-gotan lingvon antaŭ la pra-sanskritan? 

La eklezia lingvo latina, laŭ sia naturo estas lernota kiel 
speco de moderna lingvo, malplejeble skole. Mi nek intencas, 
nek povoscias reformadi la instruad-sistemon; provizore 
mi penadas interesigi la plenaĝulojn, ĉar novaĵoj ĉiam 
influas inversen kaj atingas la infanojn nur per la pliaĝuloj. 

Kiel lerniloj, du simplaj verkoj, vortaro kaj gramatiko, 
estas verkataj. Samtempe tro multe kaj tro malmute donas 
klasika leksikono, kiajn mi en mia juneco ĉiutage devis 
konsulti (traserĉi), vere ne ĉiam je mia edifo. Per nura 
forigo de nebezonaj vortoj, precipe de propraj nomoj, la 
laboro eĉ ne duone estas preta; ne nur negative, sed ankaŭ 
pozitive oni laboru: multaj novaj vortoj «estu aldonotaj! 
Car konkordanco de la „Vulgato” ja enhavas sennombrajn 
vortojn ne troveblajn en lernolibro; kaj nenion ankoraŭ 

mi diris pri la eklezio-patroj kaj mezcentjaruloj kun tia 
propra idiomo, ke ĝi necesigis eldonadon de speciala vor- 
tareto nur porla geografiaj nomoj, troviĝantaj en la Breviero. 

La de „Du Cange” dek pezaj volumoj pri l mezjarcent- 
latina glosaro, kaj multaj katolikaj enciklopedioj, enhavantaj 
abundon da teologiaj kaj ekleziaj terminoj, havigas al ni 
trezoron de „Katolikaj vorfoj”, nenie en kiu ajn „Nach- 
schlagebuch” (Vademecum) kunigitaj. 

La dua verketo estas inicilo al la pristudo pri la eklezia 
lingvo latina. Ĝi sisteme kunigas la ĉefaĵojn por ebligi 
facilan retrovon de iu ajn formo kaj la regulan konsult- 
adon, sed antaŭ ĉio ĝi devas esti sugestia. Anstataŭ fari 
al la lernanto lian taskon kiom eble plej malfacila per 
mult-ampleksa libro kun senfinaj serioj da esceptoj kaj 
ĉiuspecaj maloftaĵoj aŭ preskaŭ-neniamaĵoj, tia verketo 
forĵetos ĉiun superfluan balaston, klarigos la regulojn per 
trafaj ekzemploj. La orelo de l' kredanto plena estas je 
karaj sonoj, kies sencon li jam duone komprenas. Nun 
estas dezirinde, vidigi al li kiom li jam scias. Ekzemple: 
ĉiu kredanto scias per la sanktulnomoj, ke vortoj, finiĝantaj 
per „a” estas virin-seksaj, kaj mesoservanto supozas, ke 
Sankta Bonaventura estas virino, ĝis kiam li vidas lin 
pentrita kun lia ruĝa ĉapelo. La „Ave Maria” rememorigas 
lin pri lia nekonscia scio de la deklinacio, „Pafer Noster” 
pri la konjugacio. La Triunuo elmontriĝas tiel riĉa je formoj 
kiel je esenco, kiam li, atenta pli ol kutime, aŭdas kanti 
„Gloria Patri et Filio et Spiritui Sancto”. La litanioj plen- 
plenigas lian memoron je substantivoj: causa nostrae lae- 
titiae, regina prophetarum; la konataj himnoj de l „Laŭdo” 
plenaj je adjektivoj, facile estas lernitaj parkere kaj baldaŭ 
rekompencas la eklernanton. La dialogoj de l” kantiko de 
Salomono, entenataj en la „Maria-horoj”, liveras la pro- 
nomojn, same kiel la lasta Evangelio el la Meso. 

Ĉi tiu instruo lin interesas, ĉar ĝi malkovras sekretajn 
trovaĵojn malantaŭ en lia kapo; ĝi stimulas, ĉar ĝi alku- 
raĝigas propran ekzamenon. La surprizita lernanto tuj ek- 
prenas sian misalon, kiun li estintece pli-malpli uzadetis 
nur per helpo de traduko aŭ parafrazo. 

Ĉio tiom intime alparolas lin, li kapsalutas la nune ne 
plu nekomprenitajn vortojn kiel bonvenajn konatulojn de 
konatuloj, kies komision li jam antaŭscias. Kompreneble, 
ĉio ĉi tio ne estas lernata senpene — inspiro estas rezerv- 
ata al sanktuloj, intuitivo al genio, senpera kontemplacio 
al anĝeloj; tamen lia laboro, penado fariĝis plezuro pro 
la entuziasmigo de l” nobla celo kaj pro la kontentiĝo pri 
P sukcesa rezultato. Tiele ja lia lernado ne fariĝas ludado 
— postulo por la infan-ĉambro —, sed lia lernado estas 
legado — postulo por la praktika vivo. 

Miopinie, laŭ ĉi tiu sankta vojo, kvazaŭ en procesio 
de benataj tekstoj, interesiĝinto en malmulte da tempo 
laŭvorte komprenos la „Ordinaron de la Meso”; foje li 
tradukos psalmon malgraŭ sia minimuma teorio-sciado ; 
propramove li ja montros mem-tradukitan himnon al sia 
instruisto; kaj tiamaniere li iom-post-iome estas inicita en 
la grandvaloraj trezoroj de l' eklezia literaturo. Li konsultas 
Oregorion la Grandan pri Benedikto, kaj Bonaventuron 
pri Francisko, li pripensas la meditadojn de Anselmo, ĝuas 
la predikojn de Bernardo, pristudas la difinojn de Trente, 
ĝis kiam li prefere serĉas sian edifon ĉe l” incens-odora 
lingvo latina, (tion faciligas al li multaj poŝeldonoj), ĝis 
fine, serioza lernanto kuraĝas legadi en ilia propra lingvo 
la plej potencajn ekleziopatrojn kaj Doktorojn, kiel Aŭgu- 
stinus' on kaj Tomaso”n Aquinas. Tio estas idealo — hontige 
estas nehavi, tute ne hontige jes havi idealon — sed ĝi 
ne estas iluzio, ĉar tiuj esperoj bazitaj estas sur la eterna 
riĉeco de l' eklezia lingvo. Eks-studanto ne plu prenos el 
sia libroŝranko „Ciceronon” (supozite ke li ankoraŭ pose- 
das ekzempleron). Ĉar, la de Cicerono vanta elokventeco 
ne emociigas nin; sed, ekzistas kristanaj Ciceronoj, malpli 
formalaj, tamen senfine pli altecaj, abundaj kiel la Vorto 
Dia, el kiu ilia bela saĝeco elfluis. 

Miaj imagaj lernantoj') estas en tre favoraj kondiĉoj. 

1) Ĉi tiu supozo pruvis esti ne senfunda tiam, kiam la societo 
„de Violier? en Amsterdam organizis kurson, kies rezultaton nur 
post iom da tempo oni povos plene prijuĝi. Ankaŭ okazaj vizitantoj 

lli estas memvoluloj aŭtodidaktaj, plenaĝuloj sciantaj la 
francan lingvon, tiun idon de l lingvo latina, kaj precipe 
scipovantaj metode labori kaj kombini, kio kompense 
anstataŭas la freŝan memoron de infano. Ili estas instru- 
ituloj, dezirantaj trapenetri ĝis la fontoj de P kredovivo, 
kaj fine Katolikoj, por kiuj la liturgio estas la centro de 
ilia religio. Se ĉi tiu forta inklino estu ne kontraŭ-batalata, 
ĝi (per si mem) naskiĝos ĉe multaj personoj, kelkaj eĉ 
rigardos tiun taskon kiel sian profesio-devon, nome la 
preĝej-kantistoj kaj primaloke iliaj direktoroj, kiuj kelka- 
foje skandalige kripligas la sanktajn tekstojn ĉe P’ kantado, 
eĉ tiele, ke persono, malfeliĉe scianta la latinan lingvon, 
pli estas distrigita ol edifita. Sed, de muzikala flanko la 
respekto al liturgio kaj al ĝia kompreniĝado nune tiom 
kreskis, ke pliboniĝo nepre sekvos. Car, la malnova in- 
diferenteco ne plu estas sendanĝera inter S-taj Benedikto 
kaj Gregorio. Kiu scias, kiom proksima jam estas la eston- 
teco, kiam muzikisto, ne scianta la lingvon latinan, estos 
escepto. 

Plej multe tion deziros sendube la monaĥoj kaj mo- 
naĥinoj, precipe la ĥorej-fratinoj kun ĉiutaga brevier-preĝado. 
Modelo inter ili estas la Benedikten'inoj, vere sciantaj 
la preĝ-lingvon. 

Ankaŭ la fratinoj en aktivaj kongregacioj (ordenoj), 
lernej- kaj malsanul-fratinoj, refreŝiĝos de l peniga laboro, 
kune preĝante la „Oficion” en la kapelo. Kaj, ĉu -tio ne 
taŭgas ankaŭ por ĉiuspecaj relegiemaj, preĝejiremaj inoj 
en la „mondo”, por aninoj de P Societo „Al honoro de P 
Plej Sankta Sakramento”, kiuj tiamaniere daŭrigas la 
seninterrompan adoradon „in hymnis et canticis”, kaj kiuj, 
preĝante-kantante, surbrodas sur la paramentoj la tekstojn, 
skribitajn ja por homoj, ne por anĝeloj ? Kial, por ununura 
vojaĝo, tiom da fraŭlinoj lernas la Svedan aŭ la Italan 


estis surprizitaj de la seriozo kaj fervoro de la tridek ge-partopre- 
nantoj. La ekzemplo, ĉie en nia patrujo vekis interesiĝon, ne mal- 
pleje inter la pastraro. Tio igas esperi ĝeneralan imitadon, kiam la 
lernolibro ekaperiĝos. 

lingvon?, kial ne la latinan lingvon por la regula preĝej- 
vizitado ? 

La demando ne estas demando por mi, kiu volonte estis 
allogita al ĉi tiu entrepreno, iniciginte renaskiĝintan inta- 
non de l Patrin-eklezio en ĝia spirita patrin-lingvo. 


D-ro GERARD BROM. 
Tradukis: FRANS SLEIJFFERS (Hago). 

Starigo de Akcia Societo, nomita: 
„Internacia Eldoniga Societo „ESPERO KATOLIKA”. 


P-ro RICHARDSON kaj D-ro SMULDERS sciigis en la 
Nov-a N-ro de E. K. (p. 287), ke ili „aĉetis Espero Katolika 
de la nuna posedanto, por kaj je nomo de I.K. U.E., 
celante kiel eble plej baldaŭ starigi internacian societon, 
konsistantan el membroj de I.K. U.E. kaj tiam transdoni 
la posedaĵon de Espero Katolika al tiu Societo”. 

Post akurata ekzamenado de la posedaĵoj kaj ŝuldoj de 
E.K. kaj post konsiliĝo kun nia leĝa konsilanto, lia ŝtat- 
konsilanta moŝto Mr. TH. BORRET, ni elektis por laŭleĝa 
starigo de suprenomita societo Notarion. 

Tiu ĉi pristudis serioze la demandon kaj jam pretigis 
projekton de Regularo, kiu post nia aprobo devas akiri la 
reĝinan aprobon (aprobon de la Nederlanda Registaro). 
Post tio la akcia societo estos definitive starigata en la 
oficejo de la notario kaj aperos sciigo pri la starigo kaj 
ĝia Regularo en la Nederlanda Ŝtatgazeto (espereble en 
Nederlanda kaj en Esperanta lingvoj). 

Estas nun dezirinde, kiel eble plej baldaŭ sciiĝi pri la 
partoprenontoj, kiuj aĉetos akciojn. Ci sube ni transskribas 
kelkajn donitaĵojn el la projektita Regularo, por ke niaj 
legantoj povu prijuĝi la karakteron kaj seriozecon de la 
starigota societo kaj decidu fariĝi akciuloj. 

La intenco estas starigi akcian societon, ne nur por pagi 

al la antaŭa posedanto de E. K. la aĉetsumon kaj por pro- 
pagandi kaj pligrandigi E.K., sed ankaŭ por favori kaj 
ebligi la eldonigon de ĉiuspecaj katolikaj presitaĵoj (libroj, 
broŝuroj, adresaroj, jarlibroj, specialaj revuoj k.t. p.). 

La societa kapitalo estas 10.000 spesmilojn (12100 gulde- 


noj = holandaj florenoj), dividita en 200 akcioj je nomo 
po 50 Sm. (f 60.50), el kiuj je la stariga dato estos eldo- 
nataj kaj plenverŝitaj 40 akcioj = 2000 Sm. (la kvinona 


de la societa kapitalo laŭ postulo de la Nederlanda leĝaro). 

La akcioj estas je nomo, t.e. la posedanto de ĉiu akcio 
estas unu konata persono, kies nomo kaj adreso estas 
enregistrita. Do oficiale nur unu konata persono povas 
esti posedanto de iu nedividebla akcio. Kompreneble pli 
ol unu persono povas aĉeti kune akcion (ekz. 5 personoj 
pagas ĉiu 10 Sm. = kune 50 Sm.), sed nur unu persono 
estas enregistrita kiel posedanto. 

La akciuloj devas esti membroj de I. K.U.E. kaj abo- 
nantoj de Espero Katoliko, en kiu aperos la oficialaj sciigoj 
de la A. Societo. 

Ĉiujare dum la internacia katolika kongreso okazos la 
ĝenerala kunveno de akciuloj (aŭ iliaj riprezentantoj). 
Prezidos la Prezidanto de I.K.U.E. aŭ lia de li elektita 
anstataŭanto. La labora programo estos antaŭe anoncita. 
La akciuloj havas unu voĉon po akcio; tamen unu akciulo 
ne povas havi pli ol 6 voĉojn. 

El la gajno de la A. Societo la akciuloj ricevos maksi- 
mume 49/, da interezo (rentumo). 

La Estraro de la Akcia Societo konsistas el du Direktoroj. 
Tiuj ĉi estas kontrolataj de la Centra Komitato de I. K. U. E., 
kiu elektas tri Kontrolantoj (Nederlande „Komissarissen””). 

La du direktoroj estas la ĉefredaktoro kaj la admini- 
stranto de „Espero Katolika”, kaj estas elektataj de la 
ĝenerala kunveno de Akciuloj, laŭ propono de la Centra 
Komitato de I.K.U.E. 

La tri kontrolantoj kontrolas la direktorojn; ili havas la 
rajton tiel kune, kiel aparte viziti ĉiutempe la direktorojn 
kaj trakontroli ĉiujn leterojn, librojn kaj donitaĵojn kaj la 
akcian kason. La direktoroj devas doni al ili ĉiujn deziri- 

tajn informojn. La kontrolantoj raportas pri ĉio en la ĝene- 
rala kunveno de akciuloj. K.t.p. 

Jen kelkaj eltiraĵoj pri ĉefaĵoj el la projektita regularo 
de la A.S. Krom tio ĉiu eĉ plej malgranda detalo estas 
priskribita kaj oni povas doni ĉiun konfidon al tiu ĉi laŭ- 
leĝe starigota akcia societo. 

Finante ni alvokas la I. K. U. E.-membrojn aĉeti akciojn. 
Ne nur ili apogos „Espero Katolika”, sed ili samtempe 
ebligos la eldonigon de katolikaj verkoj en Esperanto, kiuj 
bedaŭrinde estas tiel malmultaj kaj ĝenerale sensignifaj 
kompare je la multaj gravaj verkoj en Esperanto ĝisnun 
aperintaj. 

La stariga sumo (40 akcioj) devas esti pagataj antaŭ la 
/-a de Aprilo. Ni esperas, ke tiuj, kiuj enskribigis sin pro- 
vizore dum „Nia Dua” en Hago (Aŭg. 1911), nun definitive 
enskribigos sin kaj ke aliaj imitu ilian ekzemplon, por ke 
antaŭ la l-a de Aprilo la 40 akcioj estu plenverŝitaj. La 
nomojn de tiuj, kiuj konsentis esti akciuloj, ni publikigos 
en la Marta numero de Z.K. 

Mi estas preta doni ĉiujn deziritajn informojn al intere- 
siĝantoj. 

D-ro SMULDERS, 
Schijndel (Nederlando). 


Kroniko de l. K. U. E. 


Tria Internacia Katolika Kongreso de I. K. U. E. 
en Budapest (Hongarujo). 

„La Oka” universala kongreso esperantista en Krakovo okazos 
11—18 Aŭgusto 1912. La 23-a Internacia Eŭkaristia Kongreso en 
Wien okazos 12—15 Aŭgusto 1912; do bedaŭrinde unu monaton 
pli malfrue. Se la du kongresoj okazus je datoj pli proksimaj unu 
al alia, la Katolikaj povus viziti kaj „La Okan”, kaj „Nian Trian”, 
kaj la Eŭkaristian Kongreson. 

Verŝajne „Nia Tria” okazos baldaŭ post „la Oka”. Monsinjoro 
D-ro Aleksandro GIESSWEINN, la prezidanto de „Nia Tria”, sciigas 
nin, ke „la 20an de Aŭgusto estas en Hongarlando granda festo, 
de mia patrono S. Stefano; tio unuflanke estus interesa afero por 

la fremdlandanoj, vidi la amason de la popoloj alvenantaj el diversaj 
partoj de la lando; sed aliaflanke je tiu okazo estas pli malfacile 
trovi loĝejon. Ni opinias ankaŭ, ke estus prefereble tuj post „La 
Oka” fari vojaĝon tra la monto de la alta Tatra, la plej bela pej- 
zaĝo de la Hungarlando en la konfino de Galicio kaj Hungarlando 
kaj komenci „Nian Trian” la 22-an aŭ 23-an.” 

En la Marta numero de Æ. K. ni donos pli detalajn informojn. 
Oni promesis alsendi al £Z. K. regule artikolojn pri „Nia Tria” kaj 
pri la kongresurbo kaj kongreslando. Baldaŭ la kongreskarto estos 
preta kaj aĉetebla (verŝajne 2 Sm.) kaj la sekretario-kasisto de la 
Kongreso sendos al ni ĉiumonate la liston de la pagintaj aliĝintaj 
kongresanoj, por publikigi ĝin en ĉiu numero de E.K. 

Niaj legantoj do havu ankoraŭ iom da pacienco. La loka Komi- 
tato fervore laboras kaj sciigos al mi balbaŭ ĉiujn sciindaĵojn. 
Ankaŭ la temoj pritraktotaj jam estas elektitaj kaj ni esperas bal- 
daŭ konigi ilian enhavon, por ke la kongresontoj povu prepari sin 
kaj praktike partopreni al la laboro farota. 

Vivu „Nia Tria”! 

Lasta Sciigo: Lia Eminenco Kardinalo Claudius 
Vaspary, Primato de Hungarlando, akceptas la altan 


Protektantecon de „Nia Tria”. 


KATOLIKA VIVO ĈIULANDA. 


La 23a Internacia Eŭkaristia Kongreso 
en Wien (Aŭstrio) 1912. 


Tiu-ĉi grava religia kongreso okazos de la 12a ĝis la l5a de 
Septembro, protektata de la imperiestro de Aŭstrio, Francisko 
Jozefo la. La 12a de Septembro estas datreveno de tiu tago, dum 
kiu en la 1683a la pola reĝo Johano Sobieski kun sia armeo hel- 
pis liberigi la ĉefan urbon de la imperio kaj per tio ĉiujn okciden- 
tajn landojn el la jugo de la Turkoj. Sed antaŭ tiu gloroplena 
venka batalo la reĝo mem kaj ĉiuj liaj soldatoj ricevis la sanktan 
komunion dum la matena meso en preĝejeto sur la monto Kah- 
lenberg. Kaj la fina tago de la kongreso koincidas kun la eklezia 
festo „Nomo de l' Sankta Mario”, solenata memore de tiu liberigo 
de la Kristanaro. Do, ambaŭ tagoj estas patriotaj tagoj por Aŭstrio. 

Dum la Eŭkaristia Kongreso estos ĉiutage solenaj episkopaj 
mesoj kaj posttagmezaj Diservoj en la ĉef-episkopa katedralo S, 

Stefano, same predikoj de episkopoj kaj de pastroj antaŭ- kaj 
posttagmeze, honore por la Sankta Eŭkaristio. Ĉiutage estos ankaŭ 
festa kunveno en la supre nomita katedralo. 

En aliaj proksimaj al la katedralo preĝejoj okazos samaj festadoj 
diversnacianaj. Salonoj estas luitaj por la kunvenoj, en kiuj la 
kongresaj temoj estos diskutataj. 

Honore por la sankta Eŭkaristio la stratoj de la urbo estas or- 
namitaj, precipe tiuj, kiujn la solena procesio pasos dum la lb5a 
de Septembro. 

Speciala delegito de la Sankta Patro ĉeestos la kongreson kaj 
estos solene akceptata post Veturado sur la riverego Danubio. 

En ĉiu preĝejo de la tuta urbo ĉiutage katolikoj ĉiurangaj kom- 
uniiĝos kaj la sankta Eŭkaristio estos ĉiutage elmetata por esti 
adorata. 

Por eksterurbaj partoprenontoj, loĝejoj (kaj gvidadoj tra la urbo 
estos prizorgataj, same kiel malkaraj vojaĝoj kaj specialaj vagon- 
aroj. 

Dum la kongreso ankaŭ belega ekspozicio de ekleziaj artaĵoj 
estos vizitebla. 

La Kongresanoj pagos kotizon de 4!/ęẹ Sm., anoncante sin por 
partopreno. Por tiu ĉi kotizo ili povos partopreni en Ĉiuj aranĝoj 
kongresaj, ili ricevos kongreso-signon, gvidlibron por Wien kaj 
kompletan ilustritan raportlibron, post apero alsendatan. 

Kiu ĉeestos nur dum kelke da tagoj, tiu povas mendi bileton 
potagan de partoprenanto (Sm. 0.83) laŭ sia deziro kaj havos per 
tio ankaŭ 509/, rabaton de la vojaĝoprezo, same kiel la ceteraj 
Kongresanoj. 

Oni povas ankaŭ profiti la benojn de l kongreso, ne ĉeestante 
persone. Sendinte la kotizon, ĉiu persono aŭ familio fariĝas kon- 
gresano, partoprenas en la benoj por la animo kaj ricevas la rap- 
orton, enhavantan ĉiujn predikojn, parolojn kaj proponojn diritajn 
dum la kongreso. 

Ĉiuj demandoj pri la 23a Internacia Eŭkaristia Kongreso en 
Wien 1912 estu direktataj al la Centra Oficejo de la Eŭkaristia 
Kongreso, Wien (Aŭstrio), I. Stefansplatez 5, ankaŭ per Esperanto. 
Fidindajn informojn al Esperantistoj sendas S-ro Johano Schro- 
der, L. K., redaktoro en Wien, VII. Kaiserstrasse 10. 

Venu, ni adoru ! (Oficiale komunikita.) 

Noto de la Redakcio. Niaj legantoj estas petataj sendi tradukon de 
tiu-ĉi oficiala komunikaĵo al naciaj ĵurnaloj, aldonante: „Oficiale ko- 


munikita al Espero Katolika, oficiala organo de la Internacia Kato- 
lika Unuiĝo Esperantista, 


TO 


La „Centrum”-gazetaro en Germanujo. 


En la „Sciencaj aldonoj de „Germania“, 1911 n-ro 16, D-ro 
KL. LOFFLER publikigas detalan statistikon, el kiu vidiĝas la ĝojiga, 
senĉesa, forta kreskado de la katolika gazetaro. Gazetoj german- 
lingvaj, kiuj reprezentas la Centrum-partion (katolikan vidpunkton), 
aperis en E 


Cis Eu Ciis iue: Cus | 


Ĉiutage. J semajne | | semajne a semajne - OJ 

'| 4-foje. | 3-foje.  2-foje. : 1-foje. 
1890 E 94 | — 48 |5 TE 212 
1900 . . .| 171 | 9 o) | 449 
1909 | 278, 1 | 134 | s | a 573 


Krom tiuj germanlingvaj gazetoj aE ankoraŭ multaj katolikaj 
gazetoj en Pola kaj Franca lingvoj. 

Ĉe 338 de tiuj 573 gazetoj oni povis konstati precise la disva- 
stiĝon, nome entute 1.938.434 ekzemplerojn; la ceterajn 254 oni 
taksis po 1500 ekzemplerojn, ĉiuj do entute 381.000 ekzemplerojn. 
Do ĉiuj katolikaj gazetoj en Germanujo, kiuj aperas en germana 
(kaj ne en pola aŭ franca) lingvo kune havas eldonon da 2.319.434 
ekzempleroj, dum oni por la jaro 1880 akceptis nur 600.000 kaj por 
1890 pli ol unu miliono da abonantoj. 

Rimarkinde estas tio, kion rimarkas iu furioze kontraŭkatolika 
revuo post sciigo de supra statistiko al siaj legantoj: 

„Neniu kontraŭulo de klerikalismo kaj klerikal-politika propa- 
„gando neos, ke tiuj ĉi gigantaj kaj ĉiam pligrandiĝantaj ciferoj 
„pri la etendiĝo de la Centruma kaj tiuspeca gazetaro signifas 
„teruran danĝeron por Germanujo kaj germana spiritvivo, kaj post- 
„ulas seriozan priatenton, nepran kontraŭagadon kaj —- imitadon. 

„Plue per la imitinde fervorega laboro de la ,Augustinus-Veretne” 
„de la „Katolika Gazetarunuiĝo” k. t. p. ankoraŭ senĉese plimult- 
„iĝas varbadon kaj novfondadon de ultramontanaj gazetoj.” 

Malofta afero! ! Fanatika kontraŭkatolika gazeto proponas la 
germanajn Katolikojn kiel nepre imitindajn! Kompreneble nur pro 
tio, ke la praktika gazetaragemeco de la germanaj Katolikoj sig- 
nifas „teruran danĝeron” — ne por Germanujo, sed — por la 
kontraŭreligia movado. 

La sama gazeto instigis ĉiujn kontraŭreligiulojn voĉdoni dum la 
lasta granda voĉdonado en Germanujo kontraŭ la registaro kaj la 
Centrum-emuloj. Certe la socialista partio akiris multajn voĉojn. 
Tiu partio de la nekontentuloj profitigis la malamatajn impostojn 


76 PROGRESO DE LA KATOLIKISMO — NEKROLOGIO 


kaj la antiklerikalan agadon de ĉiuspecaj ne-Katolikoj. Ĉevalo antaŭ 
la socialista triumfĉaro: jen la „,,liberaloj”, la trompitoj. Kaj spite 
la triumfo la malkontenteco daŭras: ĉar oni ne venkis la unualoke 
venkotan ,,klerikalismon''. La Centrum revenas pli ol naŭdekopa! 

La nenormala per surprizo akirita nombro da socialistoj ne estos 
daŭra. Kaj konstatinte la gravan katolikan gazetaron en Germanujo, 
kiu ankoraŭ senĉese pligraviĝas, oni povas esti certa, ke la kato- 
likoj daŭre okupos sian gravan lokon. 

Sed... la kontraŭ-katolika revuo instruis nin pri la plej efika, 
de ili tre timita, agado katolika: fortika katolika gazetaro. 

Nur la ekzemplo de la Germanaj Katolikoj ne estu eksklusive 
imitata de kontraŭkatolikoj: ĉiulandaj Katolikoj imitu la ekzemplon 
de siaj germanaj fratoj! 

D-ro SMULDERS. 


Progreso de la Katolikismo. 


Itala verkisto. S-ro M. SARDELLI eldonis en Bologna broŝuron pri 
la progreso de la Katolikismo en diversaj landoj dum la jarcento 


1800—1900. 
Nombro da Katolikoj en 1800. Nombro da Katolikoj en 1900 


Anglujo . a. a. 120.000 . . . . . . 2.180.000 
Germanujo .. . . . 6.000.000 . . . . . . 20.321.441 
Nederlando . . . . 800.000 . . ..... 1.822.000 
Svisujo . . . . . . 420.000 . . a 2.. 1.300.000 
Rumenujo .. . kl o 16.000 . .... -... 150.000 
Bosno- -Herzogewino 22000 . aa -.. 398.000 
Bulgarlando . . . . LOOO ;= = a a. „si a 28.000 
Servujo. . ....... 6.000 . -. ...... 20.000 
Grekujo. . . : 15.000 44.000 
Rusujo . . Tie ĉi en nur 4 iroj? okazis 230. 000 konvertiĝoj. 
Afriko . . ; 3.000 Soi 850.000 
Azio. . = = 3.000 . . . . . . 4.600.000 
Unuiĝintaj Ŝtatoj o 40.000 . . . . . . 22.587.079!! 
Kanado. . "E 160.000 . . . . . . 2.250.000 
Aŭstralio . . . .. zero sg 3 ĝui 3 3 1.600.000 
Nekrologio. 


Ni ricevis, tro malfrue por tiu ĉi numero, belan artikolon de 
P-ro RICHARDSON pri S-ro Amatus VAN DER BIEST, prezidinto de 
„La Sepa” en Antverpeno, kies bedaŭrinda morto estas grava perdo 
por nia movado. La artikolo aperos en la Marta numero. 


